РЕГЛАМЕНТ ЗА ИЗПЪЛНЕНИЕ (ЕС) № 355/2014 НА КОМИСИЯТА
от 8 април 2014 година
за изменение на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 33, параграф 3 и член 38, буква г) от него,
като има предвид, че:
(1)
В приложение IV към Регламент (ЕО) № 1235/2008 на Комисията (2) е включен списък на контролните и надзорните органи, които са компетентни да извършват контрол и да издават сертификати в трети държави за целите на равностойността. В списъка следва да бъдат направени някои промени, отразяващи новата информация, изпратена на Комисията от контролните и надзорните органи, включени във въпросното приложение.
(2)
Комисията разгледа исканията за включване в списъка от приложение IV към Регламент (ЕО) № 1235/2008, получени до 31 октомври 2012 г. и до 31 октомври 2013 г. В посочения списък следва да бъдат включени онези контролни и надзорни органи, за които при последващата проверка на цялата получена информация е установено, че отговарят на съответните изисквания.
(3)
В член 10, параграф 2 от Регламент (ЕО) № 1235/2008 се предвижда списъкът с признати контролни и надзорни органи да съдържа цялата информация, необходима на надзорния или контролния орган за проверка дали продаваните на пазара на Съюза продукти са били инспектирани от надзорен или контролен орган, признат в съответствие с член 33, параграф 3 от Регламент (ЕО) № 834/2007. В съответствие с член 12, параграф 1, буква а) от Регламент (ЕО) № 1235/2008 „Institut für Marktökologie (IMO)“ уведоми Комисията за промяната на названието си на „IMO Swiss AG“, считано от 1 януари 2013 г. Тази промяна следва да бъде включена в приложение IV към Регламент (ЕО) № 1235/2008.
(4)
Както е посочено в Регламент за изпълнение (ЕС) № 586/2013 на Комисията (3), крайният срок за представяне на годишните отчети за 2012 г. от контролните и надзорните органи беше 30 април 2013 г.„Center of Organic Agriculture in Egypt“ не изпрати годишния си доклад до тази дата. Комисията предостави допълнителен период на „Center of Organic Agriculture in Egypt“ за представяне на годишния доклад, но не получи такъв до 4 ноември 2013 г. С оглед на това, в съответствие с член 12, параграф 2 от Регламент (ЕО) № 1235/2008 „Center of Organic Agriculture in Egypt“ следва да бъде изваден от списъка в приложение IV към посочения регламент.
(5)
Приложение IV към Регламент (ЕО) № 1235/2008 следва да бъде съответно изменено.
(6)
Мерките, предвидени в настоящия регламент, са в съответствие със становището на регулаторния Комитет по биологично производство,
ПРИЕ НАСТОЯЩИЯ РЕГЛАМЕНТ:
Член 1
Приложение IV към Регламент (ЕО) № 1235/2008 се изменя в съответствие с приложението към настоящия регламент.
Член 2
Настоящият регламент влиза в сила на третия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 8 април 2014 година.